GPSC เก็งกำไรปีนี้ใกล้เคียง 2 พันลบ. เตรียมจับมือ EASTW ลุยธุรกิจบริหารน้ำ
GPSC คาดกำไรปีนี้ใกล้เคียง 2 พันลบ. จากการรับรู้เงินปันผลของบริษัทลูก อีกทั้งโรงไฟฟ้า IRPC-CP จะเริ่มผลิตระยะแรกใน Q3/58 เตรียมงบลงทุนราว 1.8 หมื่นลบ. รองรับการขยายกำลังไฟฟ้าเป็น 2.8 พันเมกะวัตต์ภายในปี 63 เล็งจับมือ EASTW ลุยธุรกิจบริหารน้ำ
6 ส.ค. 2558

นายนพดล ปิ่นสุภา กรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทคาดว่ากำไรสุทธิปีนี้จะทำได้ใกล้เคียงกับที่นักวิเคราะห์คาดที่ระดับ 2 พันล้านบาท เพิ่มขึ้นจาก 1.58 พันล้านบาทในปี 57 และมีรายได้เติบโตมากกว่า 16-17% จาก 2.39 หมื่นล้านบาทในปีที่แล้ว หลังจากคาดว่าผลการดำเนินงานครึ่งหลังของปีนี้จะดีกว่าครึ่งปีแรก จากการรับรู้เงินปันผลของบริษัทลูก รวมถึงโรงไฟฟ้าไออาร์พีซี คลีน พาวเวอร์ (IRPC-CP) ที่บริษัทถือหุ้นอยู่ 51% จะเริ่มผลิตระยะแรกในไตรมาส 3/58
ประกอบกับ ช่วงปลายปีนี้จะมีรายได้จากการขายไฟฟ้าและไอน้ำให้กับโครงการฟีนอล 2 ของกลุ่ม บริษัท ปตท. จำกัด (มหาชน) หรือ PTT ซึ่งจะซื้อไฟฟ้าจากบริษัท 11 เมกะวัตต์ และไอน้ำ 131 ตัน/ชั่วโมง คาดว่าจะสร้างรายได้ให้กับบริษัทปีละ 1.8 พันล้านบาท หรือราว 7% ของรายได้รวม
ขณะที่ บริษัทเตรียมงบลงทุนราว 1.8 หมื่นล้านบาทรองรับการขยายกำลังผลิตไฟฟ้าเป็น 2.8 พันเมกะวัตต์ภายในปี 63 จากปัจจุบันที่มีกำลังการผลิตตามสัดส่วนร่วมทุนที่เดินเครื่องผลิตแล้ว 1.3 พันเมกะวัตต์ และอยู่ระหว่างก่อสร้างอีก 500 เมกะวัตต์ ส่วนที่เหลืออีก 1 พันเมกะวัตต์จะมาจากการลงทุนใหม่ๆ และการเข้าซื้อกิจการ หรือร่วมลงทุน ซึ่งจะผลักดันให้รายได้ของบริษัทในช่วง 5 ปีข้างหน้าโตเฉลี่ยปีละ 16-17% หรือมีกำลังการผลิตไฟฟ้าเพิ่มปีละ 200 เมกะวัตต์
ทั้งนี้ ตามแผนกำลังการผลิตใหม่ที่จะเพิ่มขึ้นอีกราว 1 พันเมกะวัตต์นั้นจะมาจากโครงการศูนย์ผลิตสาธารณูปการแห่งที่ 4 (CUP4) ใน จ.ระยอง ที่มีกำลังการผลิตไฟฟ้า 40 เมกะวัตต์ และไอน้ำราว 70 ตัน/ชั่วโมงที่จะเข้าระบบภายในปี 60 แต่โครงการดังกล่าวได้จัดทำรายงานผลกระทบสิ่งแวดล้อม(EIA)ไว้มากกว่า 300 เมกะวัตต์ ซึ่งจะทำให้สามารถขยายงานได้อีกในอนาคต, โครงการโรงไฟฟ้าขยะ ขนาด 8-9 เมกะวัตต์ใน จ.ระยอง น่าจะได้รับอนุญาตและหาผู้รับเหมาก่อสร้างได้ภายในไตรมาส 4/58 คาดว่าจะใช้เงินลงทุนราว 800-900 ล้านบาท
นอกจากนี้ บริษัทยังอยู่ระหว่างการเจรจากับพันธมิตรในโครงการผลิตไฟฟ้าจากไบโอแมส 2 โครงการ ขนาดแห่งละ 9 เมกะวัตต์ ได้แก่ โครงการที่ จ.สุราษฎร์ธานี คาดว่าจะลงนามสัญญาร่วมทุนกับพันธมิตรได้ในไตรมาส 4/58 และโครงการในพื้นที่ 4 จังหวัดชายแดนภาคใต้ ทั้งสองโครงการเป็นโครงการได้ยื่นเสนอขายไฟฟ้าในระบบ adder เดิม ซึ่งปัจจุบันอยู่ระหว่างการเจรจาเพื่อเตรียมทำสัญญาซื้อขายไฟฟ้า
ขณะเดียวกันบริษัทยังมองหาโอกาสการทำธุรกิจบริหารจัดการน้ำดิบและน้ำอุตสาหกรรมในอนาคตด้วย โดยคาดว่าจะเป็นความร่วมมือกับบริษัท ยูนิเวอร์แซล ยูทีลิตี้ส์ จำกัด (UU) ซึ่งเป็นบริษัทลูกของบริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ ESATW